Diari Oficial de la Generalitat Valenciana


Sumari del DOGV 6710, del 09-02-2012 (2012/1197)

ORDE 5/2012, de 26 de gener, de la Conselleria d'Educació, Formació i Ocupació, per la qual es convoquen ajudes econòmiques per a subvencionar els servicis complementaris de transport i menjador de l'alumnat dels centres d'Educació Especial de titularitat privada concertats i de titularitat de corporacions locals convinguts, per a l'exercici econòmic 2012
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6710

Data del DOGV
:   09-02-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/1197


Data del document
:   26-01-2012

Organisme emissor
:   Conselleria d'Educació, Formació i Ocupació

Tipus de document
:   Ordre

Anàlisi jurídica

 Descriptors 

:   * ajuda pública

ORDE 5/2012, de 26 de gener, de la Conselleria d'Educació, Formació i Ocupació, per la qual es convoquen ajudes econòmiques per a subvencionar els servicis complementaris de transport i menjador de l'alumnat dels centres d'Educació Especial de titularitat privada concertats i de titularitat de corporacions locals convinguts, per a l'exercici econòmic 2012 [2012/1197]
La Llei Orgànica 2/2006, de 3 de maig, d'Educació, en el títol II, referit a l'equitat en l'educació, regula l'escolarització dels alumnes que tenen necessitats educatives especials dins dels principis de normalització i d'inclusió, i només quan les seues necessitats no puguen ser ateses seran escolaritzats en unitats o centres d'Educació Especial.
Així mateix, l'article 72 de l'esmentada llei orgànica establix que l'Administració educativa podrà col·laborar amb altres administracions o entitats privades sense ànim de lucre per a facilitar l'escolarització i la incorporació d'este alumnat al centre educatiu en les condicions més favorables.
D'altra banda, el Consell de la Generalitat va aprovar el Decret 39/1998, de 31 de març, d'Ordenació de l'Educació per a l'atenció de l'alumnat amb necessitats educatives especials, que en la disposició addicional segona disposa que «la Conselleria de Cultura, Educació i Ciència constituirà el procediment per a subvencionar els servicis de transport i menjador escolar per a l'alumnat amb necessitats educatives especials escolaritzat en els centres convinguts o concertats».
Així, amb la finalitat de complir estes disposicions, en el marc de la col·laboració institucional entre l'Administració local, institucions privades i Administració autonòmica, millorar la qualitat del servici educatiu i satisfer les necessitats dels alumnes discapacitats, la Conselleria d'Educació, Formació i Ocupació considera convenient publicar una orde de convocatòria per a subvencionar els servicis de transport i menjador de l'alumnat dels centres específics d'Educació Especial de titularitat privada concertats i de titularitat de corporacions locals convinguts durant l'exercici 2012, que complemente les beques i les ajudes que el Ministeri d'Educació convoca cada curs escolar per a l'alumnat d'estos centres.
A esta orde de convocatòria li és aplicable el Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, així com la Llei 38/2003, de 17 de novembre, General de Subvencions, sobretot l'article 22, punt 1, que fixa com a procediment ordinari per a la concessió de subvencions la concurrència i permet el prorrateig entre els beneficiaris de la subvenció.
En virtut de les atribucions que em conferix l'article 47.3 del Text Refós de la Llei d'Hisenda Pública de la Generalitat Valenciana, vista la proposta del director general d'Ordenació i Centres Docents de data 13 de gener de 2012 i de conformitat amb esta,
ORDENE
Primer
1. La Conselleria d'Educació, Formació i Ocupació, dins dels límits pressupostaris que establisca la Llei de Pressupostos de la Generalitat per a l'exercici 2012 per a esta finalitat, concedirà ajudes econòmiques destinades a subvencionar els servicis complementaris de transport i menjador de l'alumnat escolaritzat en centres específics d'Educació Especial de titularitat privada concertats i de titularitat de corporacions locals convinguts durant l'exercici 2012.
2. Esta convocatòria d'ajudes es realitza pel procediment de tramitació anticipada d'expedients de gasto. El projecte de Llei de Pressupostos de la Generalitat per a l'exercici 2012 conté la línia de subvenció «Finançament del transport i menjador de centres específics d'Educació Especial», T1572000, en el capítol IV de la secció, servici, centre gestor i programa 20.97.57.075.46 d'Ensenyança Primària, destinada a l'esmentada finalitat, per un import d'1.971.000 euros. No obstant això, l'import global màxim de les ajudes quedarà condicionat a l'existència de crèdit adequat i suficient per a atendre-les en la Llei de Pressupostos de la Generalitat per a l'exercici 2012.
Mitjançant una resolució es farà pública la línia pressupostària concreta i l'import global màxim destinat a la concessió de les ajudes previstes en esta convocatòria.
3. Este import podrà ser incrementat a conseqüència d'una generació, una ampliació o una incorporació de crèdit que no requerirà una nova convocatòria, de conformitat amb el que preveu l'article 58, apartat 2, lletra a), punt quart, del Reglament de la Llei General de Subvencions, Reial Decret 887/2006, de 21 de juliol.
Segon
L'import d'estes ajudes contribuirà al finançament del cost dels servicis de transport i menjador de l'alumnat dels centres específics d'Educació Especial concertats i convinguts, de manera complementària respecte als imports que, amb esta mateixa finalitat, perceben tant les famílies com els citats centres d'altres administracions públiques o entitats privades.
Tercer
La present convocatòria, de conformitat amb els articles 3.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV núm. 5596, d'11 de setembre), no cal que es notifique a la Comissió Europea perquè no li és d'aplicació l'article 107, apartat 1, del Tractat de Funcionament de la Unió Europea, en la mesura que no afecta els intercanvis comercials entre els estats membres.
Quart
S'aproven les bases per les quals es regix esta convocatòria, incloses com a annex I d'esta orde, així com el model de sol·licitud, inclòs com a annex II, i la resta d'annexos.
DISPOSICIONS FINALS
Primera
Es delega en el director general d'Ordenació i Centres Docents la facultat de concedir o denegar estes ajudes i se l'autoritza perquè dicte les resolucions necessàries per a l'execució d'esta orde. Així mateix, es delega en el director general d'Ordenació i Centres Docents la resolució dels expedients de reintegrament que siguen pertinents, les resolucions de desistiment i se l'autoritza per a ampliar els terminis de presentació d'instàncies i justificacions quan es considere aconsellable per al desplegament i l'execució d'esta orde.
A més, se l'autoritza perquè dicte resolucions que complementen o modifiquen les resolucions anteriors en cas de necessitat, de conformitat amb l'article 19, punt 4, de la Llei General de Subvencions segons el qual «tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions fora dels casos permesos en la norma reguladora, podran donar lloc a la modificació de la resolució de concessió, en els termes que establix la normativa reguladora de la subvenció».
Segona
Esta orde produirà efectes l'endemà de la seua publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra esta orde, que posa fi a la via administrativa, els interessats podran interposar recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:
a) Recurs potestatiu de reposició davant de la consellera d'Educació, Formació i Ocupació, en el termini d'un mes a comptar de l'endemà de la seua publicació.
b) Recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos a comptar de l'endemà de la seua publicació o a partir de l'endemà del dia en què es notifique la resolució expressa del recurs de reposició o en què este haja d'entendre's presumptament desestimat.
València, 26 de gener de 2012
La consellera d'Educació, Formació i Ocupació,
MARÍA JOSÉ CATALÁ VERDET
ANNEX I
BASES DE LA CONVOCATÒRIA
Primera. Objecte de la subvenció
L'objecte d'esta subvenció és ajudar les famílies de l'alumnat escolaritzat en centres específics d'Educació Especial de titularitat privada concertats i de titularitat de corporacions locals convinguts, a sufragar els gastos dels servicis complementaris de transport i de menjador, de manera complementària respecte als imports que amb esta mateixa finalitat perceben com a beca, subsidi o subvenció, al llarg de l'exercici 2012, per part del Ministeri d'Educació, Cultura i Esport o de qualsevol altra entitat pública o privada.
Els centres actuen, en este cas, com a entitats col·laboradores prestant el servici de transport i de menjador.
Estes ajudes es concediran pel procediment de concurrència, d'acord amb l'article 22 de la Llei 38/2003, de 17 de novembre, General de Subvencions, i l'article 55 del Reglament General de Subvencions aprovat pel Reial Decret 887/2006, de 21 de juliol.
Segona. Sol·licitants i requisits
1. Els centres específics d'Educació Especial de titularitat privada concertats i de titularitat d'una corporació local convinguts que presten els servicis complementaris de transport i de menjador al seu alumnat sol·licitaran la subvenció prevista en esta convocatòria en qualitat d'entitat col·laboradora.
Com a entitats col·laboradores hauran de reunir tots els requisits que l'article 13 de la Llei 38/2003, General de Subvencions, determina.
2. No podran participar en esta convocatòria els centres que es troben en algun dels casos següents:
a) Aquells que no presten els servicis de transport o de menjador al seu alumnat.
b) Aquells la prestació del servici de transport o de menjador dels quals dispose d'un altre sistema de subvenció, públic o privat.
Tercera. Obligacions de l'entitat col·laboradora
D'acord amb la naturalesa de la subvenció i el que disposa l'article 15 de la Llei 38/2003, de 17 de novembre, General de Subvencions, la titularitat del centre, com a entitat col·laboradora, haurà de complir les obligacions següents:
a) Prestar els servicis complementaris de transport i de menjador a l'alumnat del seu centre que necessite utilitzar-lo. Esta prestació es realitzarà durant el període de temps que preveja el calendari escolar.
b) La prestació dels servicis complementaris de transport i de menjador escolar es prestarà d'acord amb la normativa vigent a la Comunitat Valenciana.
c) La prestació d'estos servicis es farà amb mitjans i personal propis o per mitjà d'una empresa contractada. En tot cas, ha de disposar del personal qualificat necessari per a atendre l'alumnat durant el trajecte del viatge i per a atendre el servici de menjador.
d) El personal contractat per a prestar estos servicis ha d'estar d'alta en el règim de Seguretat Social que els corresponga, d'acord amb la normativa aplicable.
e) L'import de la subvenció que perceba es destinarà únicament i exclusivament a cobrir els gastos originats per la prestació d'estos servicis.
f) Presentar la documentació justificativa de la subvenció, en els termes i terminis previstos en la base dotze d'esta convocatòria, davant de la Direcció General Ordenació i Centres Docents.
g) Sotmetre's a les actuacions de comprovació que ha d'efectuar la conselleria competent en matèria d'educació de la Generalitat, així com qualssevol altres de comprovació i control financer que puguen realitzar els òrgans de control competents, aportant tota la informació que li siga requerida en l'exercici de les actuacions anteriors.
h) Acreditar, amb anterioritat a dictar-se la proposta de resolució de concessió, estar al corrent de les obligacions tributàries i de la Seguretat Social.
i) Incloure en la publicitat del centre el fet que els servicis complementaris de transport i de menjador que rep el seu alumnat tenen una subvenció de la Conselleria d'Educació, Formació i Ocupació de la Generalitat.
j) Procedir al reintegrament dels fons percebuts, d'acord amb l'article 37 de la Llei 38/2003, General de Subvencions, en els supòsits previstos en la base catorze d'esta convocatòria.
k) Les empreses amb 50 treballadors o més hauran de complir la normativa d'integració laboral de persones discapacitades.
L'incompliment de les anteriors obligacions donarà lloc a l'exigència de les responsabilitats o sancions que corresponguen, d'acord amb el títol IV de la Llei 38/2003, General de Subvencions.
Quarta. Presentació de sol·licituds i termini
1. Les sol·licituds s'han de formalitzar segons el model que acompanya com a annex II esta convocatòria i han d'anar dirigides a la Direcció General d'Ordenació i Centres Docents de la Conselleria d'Educació, Formació i Ocupació.
El model de sol·licitud i de documentació que ha d'acompanyar-la estan a disposició dels interessats en la Direcció General d'Ordenació i Centres Docents de la Conselleria d'Educació, Formació i Ocupació, i en la pàgina web següent:
(castellà)
(valencià)
2. La sol·licitud i la documentació que ha d'acompanyar-la poden presentar-se en el Registre General de la Conselleria d'Educació, Formació i Ocupació, en les direccions territorials d'Educació, Formació i Treball corresponents, o a través de qualsevol dels mitjans que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En cas d'enviament per correu certificat, la presentació de la documentació a l'oficina de correus corresponent s'ha de fer en un sobre obert, per tal que en la capçalera del primer full de la documentació presentada es facen constar clarament el nom de l'oficina i la data, el lloc, l'hora i el minut de l'admissió.
3. El termini per a la presentació de les sol·licituds serà de 30 dies naturals a comptar de l'endemà de la publicació de la present orde en el Diari Oficial de la Comunitat Valenciana.
Quinta. Documentació
1. Els centres hauran de presentar la sol·licitud que consta com a annex II a la present orde, en la qual s'inclouen els apartats següents:
- Declaració responsable de la titularitat del centre de no concórrer en cap de les circumstàncies establides en l'article 13 de la Llei 38/2003, General de Subvencions, que impedixen obtindre la condició d'entitat col·laboradora d'esta convocatòria de subvencions. Apartat F.
- Per a les empreses amb 50 o més treballadors: declaració responsable del compliment o l'exempció de la normalització sobre integració laboral de persones amb discapacitat. Apartat G.
- Declaració responsable de compromís de compliment de les obligacions que es deriven de la recepció de la subvenció. Apartat I.
2. Fitxa de manteniment de tercers, segons el model publicat com a annex III d'esta orde. No caldrà aportar-la si les circumstàncies no han variat respecte a l'any anterior. En este cas, només s'ha de reflectir que ja es va entregar i que no hi ha hagut cap canvi respecte a l'any anterior.
3. Relació nominal dels alumnes del centre usuaris dels servicis, segons el model publicat com a annex IV.a, i una declaració d'ús individualitzada per cada alumne, degudament firmada pels pares o tutors, en la qual conste si ha abonat algun import per haver rebut la prestació dels dits servicis, segons el model publicat com a annex IV.b.
4. Model de rebut de la quota abonada pels pares o tutors dels alumnes usuaris per la prestació dels servicis complementaris de transport i menjador escolar, si és el cas.
5. Balanç de previsió d'ingressos i gastos del centre per a l'exercici 2012, segons el model publicat com a annex VIII.
6. Segons el que corresponga en funció de la titularitat del centre, la documentació següent:
a) Centres de titularitat de corporacions locals de la Comunitat Valenciana.
Certificat de l'acord del ple de la corporació pel qual s'autoritza la participació en la present convocatòria.
En cas que la gestió del centre es faça a través d'organismes autònoms, empreses públiques o altres ens de dret públic dependents de l'entitat local, caldrà aportar una certificació de la secretaria de la corporació local en el qual s'acredite la titularitat de la dita corporació respecte d'aquells.
En el cas de corporacions locals que gestionen el centre a través d'alguna modalitat de gestió indirecta, esta serà del 100%, i serà necessari aportar la documentació actualitzada que acredite la relació jurídica de la corporació local amb l'entitat que explota el centre (contractes i plecs preparatoris d'esta).
b) Centres concertats de titularitat privada
- Documentació acreditativa de la capacitat del firmant de la sol·licitud per a representar l'entitat (document públic o certificació de l'acord adoptat per l'òrgan de govern que corresponga). La persona firmant podrà optar entre autoritzar la Conselleria d'Educació, Formació i Ocupació perquè verifique la seua identitat o aportar una còpia del seu DNI.
- Fotocòpia compulsada de la targeta de persones jurídiques i entitats en general en la qual conste el CIF de la titularitat del centre, com a entitat sol·licitant.
La documentació a què fan referència estos dos apartats del punt b) no serà necessari aportar-la si les circumstàncies no han variat respecte a l'any anterior. En este cas, cal reflectir que ja es va entregar i que no hi ha hagut cap variació.
7. Acreditació d'estar al corrent de les seues obligacions tributàries i amb la Seguretat Social:
- Certificació actualitzada de l'Administració de la Seguretat Social, acreditativa del fet que l'entitat es troba al corrent de les seues obligacions amb la Seguretat Social.
- Certificació actualitzada de la delegació corresponent de l'Agència Estatal de l'Administració Tributària, acreditativa del fet que l'entitat es troba al corrent de les seues obligacions tributàries amb la Hisenda estatal.
- Certificació actualitzada de la Conselleria d'Hisenda i Administració Publica de la Generalitat acreditativa del fet que l'entitat es troba al corrent de les seues obligacions tributàries amb la Hisenda autonòmica valenciana.
La presentació de les anteriors certificacions podrà ser substituïda per l'autorització a la Conselleria d'Educació, Formació i Ocupació per a accedir a la informació proporcionada per l'Agència Estatal de l'Administració Tributària, per l'Administració de la Seguretat Social i per l'Administració tributària de la Generalitat de trobar-se al corrent en el compliment de les seues obligacions tributàries i amb la Seguretat Social. En l'annex II de la sol·licitud, com a apartat H, s'inclou l'autorització respecte d'este punt.
Tots els documents que s'aporten han de ser originals o fotocòpies compulsades. Les compulses de les fotocòpies les han d'efectuar els registres que hagen de remetre la documentació, sempre que este registre pertanga a l'Administració General de l'Estat o a qualsevol administració de les comunitats autònomes, o a alguna de les entitats que integren l'Administració local, si en este últim cas ha subscrit el corresponent conveni, d'acord amb els articles 38.4, apartats a) i b), i 38.5 de la Llei 30/1992, de Règim Jurídic de les Administracions Públiques i del Procediment Administratiu Comú, i amb l'article 6.3 del Decret 130/1998, de 8 de setembre, del Govern Valencià, de registre d'entrada i eixida de sol·licituds, escrits, comunicacions i documents de l'Administració de la Generalitat Valenciana.
Sexta. Instrucció del procediment
En compliment de l'article 71.1 de la Llei 30/1992, de Règim Jurídic de les Administracions Públiques i del Procediment Administratiu Comú, si després de la recepció de la sol·licitud i la documentació adjunta s'observa que falten documents o dades essencials per a la resolució de l'expedient, es reclamaran per correu certificat i amb justificant de recepció a la corporació local o a l'entitat privada sol·licitant i se li concedirà un termini de 10 dies perquè puga esmenar la falta o adjuntar els documents preceptius, amb indicació que si no ho fa es considerarà que ha desistit de la seua petició i es declararà l'esmentat desistiment en la resolució de la convocatòria.
Sèptima. Comissió avaluadora
1. L'examen i la valoració dels expedients presentats i la consegüent proposta de concessió i denegació de les ajudes corresponen a una comissió formada per:
President: el subdirector general de Centres Docents de la Direcció General d'Ordenació i Centres Docents
Vocals:
- La cap del Servici de Títols, Beques i Ajudes a l'Estudi, de la Direcció General d'Ordenació i Centres Docents.
- Un inspector o inspectora d'Educació designat pel director general d'Ordenació i Centres Docents.
- El cap de la Secció d'Educació Especial de la Direcció General d'Ordenació i Centres Docents.
- Els caps o les caps de la Secció de Centres de les direccions territorials competents en matèria d'educació de les respectives províncies, o el funcionari o funcionària que designe la direcció territorial corresponent.
- La cap de la Secció d'Autoritzacions i Concerts de la Direcció General d'Ordenació i Centres Docents.
- Un tècnic o tècnica de la Secció de Beques i Ajudes a l'Estudi de la Direcció General d'Ordenació i Centres Docents, que assumirà les funcions de secretari o secretària de la comissió.
En cas de vacant, absència, malaltia o qualsevol altra causa legal, el règim de suplències serà el següent:
- El president i el secretari de la comissió seran substituïts per un altre funcionari o funcionària de la Direcció General d'Ordenació i Centres Docents.
2. En les qüestions no previstes en el punt anterior, la comissió ajustarà el seu funcionament al que establixen l'article 22 i següents de la Llei 30/1992, de Règim Jurídic de les Administracions Públiques i del Procediment Administratiu Comú sobre òrgans col·legiats.
Octava. Criteris de valoració
1. L'import de les ajudes previstes en esta orde es determinarà en funció de l'import de la línia pressupostària T1572 per a l'exercici 2012, i el crèdit es distribuirà entre els diferents centres participants que reunisquen els requisits.
2. La comissió avaluadora efectuarà la valoració dels expedients presentats utilitzant com a criteris objectius per a la concessió de les subvencions els següents:
a) El nombre d'alumnes que usen els servicis complementaris de transport i menjador prestats pel centre:
Per a determinar el nombre d'alumnes que usen els servicis, a més de la presentació de la declaració d'ús d'estos firmada pels seus pares o tutors que s'esmenta en la base quinta d'esta orde, la Direcció General d'Ordenació i Centres Docents demanarà una certificació de la Inspecció Educativa del servici territorial d'educació corresponent sobre el nombre d'alumnes usuaris el 31 de gener de 2012.
b) Tipologia majoritària de discapacitat de l'alumnat del centre:
La denominació de les tipologies que s'inclouen en esta orde i que s'especifiquen a continuació és la que arreplega la Llei de Pressupostos per a l'exercici 2011, i de la mateixa manera que s'atenen les dites discapacitats en el sistema de concerts educatius:
Tipus I: plurideficients amb problemes motors (paràlisi cerebral, diferents discapacitats).
Tipus II: autistes (inclou trastorns de personalitat i trastorns generalitzats del desenrotllament).
Tipus III: discapacitats psíquiques profundes i severes.
Tipus IV: discapacitats psíquiques moderades.
c) Nombre d'unitats concertades i tipologia de cada una d'estes:
El crèdit destinat a la convocatòria serà distribuït per prorrateig entre els alumnes matriculats en un centre concertat o convingut d'Educació Especial, usuaris del transport i menjador.
La quantia de la subvenció per alumne serà superior per als matriculats en els centres concertats o convinguts amb cinc o més unitats del tipus I, de menor quantia per als alumnes dels centres d'entre tres i quatre unitats del tipus I; i, finalment serà de quantia inferior per als alumnes d'aquells centres que tinguen entre dos i una unitat del tipus I i la resta d'unitats de les altres tipologies.
3. L'import del mòdul de subvenció per alumne usuari que es determine segons els criteris expressats serà el mateix per a totes les unitats del centre.
Novena. Resolució
1. Una vegada realitzada la proposta de la comissió avaluadora sobre concessió de subvenció i l'exclusió d'aquelles sol·licituds que no complisquen els requisits previstos en l'orde de convocatòria, el Servici de Títols, Beques i Ajudes a l'Estudi, com a òrgan instructor del procediment, informarà el director general d'Ordenació i Centres Docents al qual elevarà la proposta, i este resoldrà, per delegació de la consellera d'Educació, Formació i Ocupació, esta convocatòria.
2. La resolució ha d'expressar:
a) Centres als quals s'adjudiquen ajudes econòmiques, amb l'especificació de:
- el nombre d'alumnes usuaris als quals se subvenciona per cada centre per a l'exercici 2012
- nombre d'unitats concertades i tipologia
- mòdul de subvenció que corresponga en concepte de transport i de menjador
- import de la subvenció global concedida.
b) Els centres que resulten exclosos de la convocatòria i l'especificació dels motius de l'exclusió.
3. La resolució a què fa referència esta base es dictarà i publicarà en el Diari Oficial de la Comunitat Valenciana en el termini màxim de sis mesos, a comptar de l'endemà de la finalització del termini de presentació de les sol·licituds. En cas que transcorregut este termini no s'haja dictat cap resolució, les sol·licituds presentades es consideraran desestimades, sense perjuí de l'obligació de l'Administració de resoldre, de conformitat amb el que disposa l'article 42 de la Llei 30/1992, de Règim Jurídic de les Administracions Públiques i del Procediment Administratiu Comú.
Deu. Règim de compatibilitats
1. D'acord amb la base primera, esta subvenció té caràcter complementari respecte als imports que, per a atendre els gastos relacionats amb els servicis de transport i de menjador, perceben les famílies i centres en concepte de beca, subsidi o subvenció, i de manera especial amb les concedides pel Ministeri d'Educació, Cultura i Esport.
Segons l'esmentada convocatòria d'este Ministeri, les famílies estan obligades a destinar l'import percebut a la finalitat per a la qual es concedix: cobrir els gastos de transport i menjador de l'alumne. La Conselleria d'Educació, Formació i Ocupació demanarà dels centres la confirmació de l'import que corresponga a les beques i subsidis concedits al seu alumnat per estos conceptes.
2. La percepció de qualsevol altra beca, ajuda o subvenció per a atendre els gastos relacionats amb els servicis complementaris de transport i de menjador de l'alumnat, tant per part de les famílies com per la titularitat del centre, serà compatible amb la subvenció prevista en esta convocatòria sempre que sumades a la resta de subvencions percebudes no superen el cost de la prestació del servici, de conformitat amb l'article 19.3 de la Llei 38/2003, de 17 de novembre, General de Subvencions.
3. El centre haurà de comunicar a la Direcció General d'Ordenació i Centres Docents de la Conselleria d'Educació, Formació i Ocupació l'obtenció d'altres subvencions o ajudes que financen les activitats subvencionades. Esta comunicació s'haurà d'efectuar tan prompte com la conega i, en tot cas, amb anterioritat a la justificació de l'aplicació que s'ha donat als fons percebuts.
Onze. Abonament de la prestació dels servicis per part de les famílies
1. El centre podrà percebre de les famílies una quota mensual per la prestació dels servicis de transport i menjador que no haurà de superar el seu cost, i l'import del qual farà constar en l'apartat E de la sol·licitud. En este cas, en el rebut que entregue als pares o tutors haurà de fer constar:
a) import del cost dels servicis de transport i de menjador,
b) import de la subvenció de la Conselleria d'Educació, Formació i Ocupació per alumne,
c) quota a abonar per les famílies.
D'acord amb la base quinta, en este cas el centre haurà de presentar el model de rebut de la quota abonada pels pares o tutors dels alumnes usuaris per la prestació d'estos servicis davant de la Direcció General d'Ordenació i Centres Docents.
2. En cas que el centre haja percebut esta quota, immediatament després que la Conselleria d'Educació, Formació i Ocupació haja transferit l'import de la subvenció al compte corrent designat pel centre, este haurà de reintegrar a les famílies la quantitat corresponent a la suma de les subvencions percebudes. Els pares o tutors hauran de firmar la declaració que s'inclou com a annex VII a esta orde, que la titularitat del centre presentarà davant de la Direcció General d'Ordenació i Centres Docents.
Dotze. Règim de pagament de la subvenció
1. Atés el caràcter complementari d'esta subvenció amb altres ajudes, beques o subsidis percebuts per les famílies i els centres en concepte de transport i menjador escolar, al total del gasto degudament justificat es restarà l'import total de les dites subvencions, de manera que la suma d'este import i de la subvenció prevista per esta convocatòria no supere el cost de la prestació dels esmentats servicis. En cas que arribe a superar-lo, no s'abonarà l'import que excedisca l'esmentat cost.
2. L'import de la subvenció a abonar es determinarà d'acord amb la totalitat de la documentació justificativa presentada, tenint en compte la totalitat dels gastos ocasionats per la prestació dels dos servicis, independentment que per a cada un d'estos s'haja establit un import diferenciat.
3. Una vegada revisat el compte justificatiu dels gastos ocasionats per la prestació dels servicis de transport i menjador, la subvenció s'abonarà en dos pagaments:
- El primer correspondrà al període justificatiu gener-juny i el seu import es correspondrà amb el dels gastos degudament justificats d'este període.
- El segon correspondrà al període justificatiu juliol-desembre i tindrà com a import la resta de la quantitat de l'import dels gastos a subvencionar.
Tretze. Forma de justificació de la subvenció i termini de presentació del compte justificatiu
1. La manera de justificar la subvenció concedida serà per mitjà d'un compte justificatiu. La documentació que la titularitat del centre ha de presentar és la següent:
- Contractes firmats amb l'empresa de transport i l'empresa de menjador per a la prestació del servici, en cas que este no es preste amb els mitjans del mateix centre, així com les factures corresponents de l'abonament a les citades empreses.
- Les factures abonades, corresponents als servicis de transport i menjador, en les quals ha de constar la denominació del proveïdor, el seu NIF, el número d'orde, la data i el concepte del gasto, incloent-hi l'IVA, i dirigit a la titularitat del centre, junt amb una relació d'estes, d'acord amb el model que consta en l'annex V.
- Relació nominal, d'acord amb el model que consta en l'annex VI, i impresos TC2 (o relació amb firma digitalitzada de la gestoria) dels treballadors que presten els seus servicis per a la realització del transport i del menjador del centre, en cas que la contractació d'estos corresponga al titular del centre subvencionat.
- La declaració, segons el model corresponent a l'annex VII d'esta convocatòria, firmada pel pare o mare o tutor legal de cada alumne usuari, declarant que li ha sigut tornat l'import corresponent a la subvenció, en cas que haja abonat anteriorment la prestació del servici, s'entregarà immediatament quan la titularitat del centre haja rebut l'import de la subvenció.
Tots els documents que s'aporten han de ser originals o fotocòpies compulsades. Les compulses de les fotocòpies han de ser fetes pel registre que remetrà la documentació, sempre que este registre pertanga a l'Administració General de l'Estat o a qualsevol administració de les comunitats autònomes, o a la d'alguna de les entitats que integren l'Administració local, si en este últim cas s'ha subscrit el conveni oportú, d'acord amb els articles 38.4, apartats a) i b), i 38.5 de la Llei 30/1992, de Règim Jurídic de les Administracions Públiques i del Procediment Administratiu Comú i amb l'article 6.3 del Decret 130/1998, de 8 de setembre, del Govern Valencià, de registre d'entrada i eixida de sol·licituds, escrits, comunicacions i documents de l'Administració de la Generalitat Valenciana (DOGV núm. 3339, de 28 de setembre de 1998).
2. El termini per a presentar esta documentació és el següent:
- Gastos realitzats de gener a juny: fins al 13 de juliol de 2012.
- Gastos realitzats amb posterioritat: fins al 15 de novembre de 2012.
3. La falta de justificació en el termini establit és una infracció greu segons l'article 57 de la Llei 38/2003, General de Subvencions, que serà sancionada amb la pèrdua del dret a participar en la convocatòria d'estes ajudes del pròxim exercici econòmic, sense perjuí de qualsevol altra que siga procedent.
Catorze. Reintegrament de la subvenció
1. Serà procedent el reintegrament per part del centre receptor de les quantitats percebudes i l'exigència de l'interés de demora des del moment del pagament de la subvenció fins a la data en què s'acorde el reintegrament, en els casos següents:
a) Obtenció de la subvenció falsejant les condicions requerides per a això o ocultant aquelles que ho haurien impedit.
b) Incompliment total o parcial de l'activitat o la no-adopció del comportament que fonamenta la concessió de la subvenció.
c) Incompliment de l'obligació de justificació o la justificació insuficient, en els termes que establix l'article 30 de la Llei General de Subvencions i en el termini assenyalat en la base dotze d'esta orde.
d) Incompliment de l'obligació d'adoptar les mesures de difusió contingudes en l'apartat j) de la base quarta d'esta orde de convocatòria.
e) Resistència, excusa, obstrucció o negativa a les actuacions de comprovació i control financer que preveuen els articles 14 i 15 de la Llei General de Subvencions, així com l'incompliment de les obligacions comptables, registrals o de conservació de documents quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i la regularitat de les activitats subvencionades.
f) Incompliment de qualsevol de les condicions i obligacions previstes en esta convocatòria per a l'entitat col·laboradora o l'alumnat beneficiari.
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats, la suma de les quals supere el cost de l'activitat subvencionable, donarà lloc a la modificació de la resolució de concessió, i es reduirà la subvenció en la quantia que supere el cost dels servicis, de conformitat amb l'article 37.1 lletra g) de la Llei 38/2003, General de Subvencions.
3. El reintegrament l'haurà d'efectuar el beneficiari per mitjà d'una transferència bancària o un xec nominatiu a favor de la Conselleria d'Hisenda i Administració Pública de la Generalitat per l'import resultant de les quantitats sobrants per qualsevol de les causes enumerades en esta base. La còpia de la transferència bancària o el xec nominatiu han de ser tramesos a la Direcció General d'Ordenació i Centres Docents per al seu coneixement o tramitació, respectivament.
4. El procediment de reintegrament de les quantitats indegudament percebudes l'iniciarà la Direcció General d'Ordenació i Centres Docents, la qual notificarà a l'interessat l'import de la subvenció que ha de ser reintegrat a la Generalitat, l'obligació que ha sigut incomplida pel centre i la motivació que justifica el reintegrament. Este procediment ha de garantir la preceptiva audiència a la persona interessada, abans de l'elaboració de la resolució definitiva. Esta serà notificada igualment a la persona interessada i tindrà naturalesa de liquidació definitiva, a l'efecte del còmput del cobrament del deute en període voluntari de recaptació.annex iiiannex iii